Loonpakt in mynbedryf gee SA se gradering hupstoot | Netwerk24
Loonpakt in mynbedryf gee SA se gradering hupstoot
08 November 2016 05:30
Suid-Afrika se kans om ’n kredietafgradering te vermy het ’n hupstoot gekry met die onlangse loonooreenkoms in die platinumsektor, het Moody’s Maandag gesê.
“Die ooreenkoms is kredietpositief vir Suid-Afrika en platinummaatskappye omdat dit ’n staking en die verlies van platinumproduksie verhoed,” sê die kredietgraderingsagentskap in ’n kredietontleding.
Moody’s gaan na verwagting sy volgende besluit oor Suid-Afrika se gradering teen einde November bekend maak.
Die driejarige loonooreenkoms is ’n week gelede bereik tussen die Association of Mineworkers and Construction Union (Amcu) en die drie grootste platinummaatskappye in die land.
Die drie is Lonmin en Impala Platinum (Implats), asook Anglo American Platinum (Amplats).
Dit sal die “nodige stabiliteit na die mynbedryf en Suid-Afrika se bruto binnelandse produk (BBP) bring”, sê Moody’s.
Volgens Moody’s het 2014 se uitgerekte staking in die mynbedryf die land meer as 1,3 miljoen onse in verlore platinumproduksie gekos, asook sowat R24 miljard of byna 1% van die BBP.
Die loonooreenkoms is die eerste keer sedert 2009 dat onderhandelinge glad verloop, sê die maatskappy.
Suid-Afrika produseer meer as 70% van die wêreld se platinum en hou sowat 80% van die wêreld se platinumreserwes.
Suid-Afrika produseer meer as 70% van die wêreld se platinum en hou sowat 80% van die wêreld se platinumreserwes. Die belangrikheid van mynwese in Suid-Afrika word tans “onderverteenwoordig”, sê Moody’s.
“Hoewel die bedryf sowat 8,6% van die BBP uitmaak, is baie sektore regstreeks of onregstreeks daarvan afhanklik vir hul inkomste.”
Moody’s sê die loonooreenkoms gaan waarskynlik ook verbruikers- en sakevertroue ’n hupstoot gee.
Moody’s gradeer Suid-Afrika se staatskuld steeds op twee trappe bo rommelstatus en ’n afgradering sal die land dus steeds op ’n beleggingsgraad hou. Dit beteken nie dat ’n afgradering nié ’n negatiewe reaksie op die mark tot gevolg sal hê nie.
Moody’s word wel as die mees optimistiese van die drie groot gradeerders gesien.
Standard & Poor’s Global Ratings en Fitch gradeer staatskuld in buitelandse geldeenhede op die laagste beleggingsgraad.
– Fin24, Reuters
Meer oor: Amcu | Moody's | Kredietgradering | Ekonomie | Mynbou
Moody’s se verklaring oor MTBR wek kommer
Rommelstatus: Sprankie hoop vir SA